ارګ د ملکي تلفاتو په اړه د یوناما راپور نیمگړی ګني
افغان حکومت د ملکي تلفاتو په اړه د یوناما د راپور ځیني مهمې برخې رد او ځینې یې د پوښتنې وړ بللي. طالبانو هم دا راپور رد کړی دی.
د افغان حکومت او د ملګرو ملتونو د مرستندویه ادارې (یوناما) ترمنځ د اختلاف اصلي ټکی د هغو ملکي خلکو په مرګ ژوبلې کې کمی دی چې د طالبانو په ځمکنیو پوځي عملیاتو کې زیانمن شوي دي. یوناما وايي‌ چې د ۲۰۱۴ په پرتله په ۲۰۱۵ کال کې د طالبانو په بریدونو کې د ملکي خلکو مرګ ژوبله ۴۲ سلنه ټیټه وه. افغان حکومت وايي چې له دې کبله کم شوي چې، ډېرو خلکو د طالبانو د توغندیزو او نورو بریدونو له ویرې خپل کورونه پرېښي او نورو سیمو ته تښتېدلي دي، نه دا چې طالبانو د ملکي تلفاتو مخه نیولې ده. دغه راز د اجرایي ریاست یو ویاند جاوید فیصل امریکا غږ اشنا ته د اختلاف وړ بل اړخ داسې بیان کړ "د یوناما په راپور کې یوازې د ۱۲ نا امنه ولایتونو ارقام راټول شوي، خو په راپور کې د ۲۴ نورو ولایتونو په اړه، چې طالبانو په ځانمرګو بریدونو او چاودونو کې خلک وژلي او ترور کړي، هېڅ یادونه نه ده شوې، بنآ د راپور ارقام سم او د منلو نه دي." ښاغلي فیصل همدغه راز دا هم د پوښتنې وړ موضوع وبلله چې ولې یوناما په خپل راپور کې د ۱۳ فیصده ملکیانو پر وژلو هېڅ څوک ګرم نه دي بللي. ارګ وايي د یوناما راپور په ټول افغانستان کې د روان تاوتریخوالي بشپړ تصویر نه وړاندې کوي. په همدې حال کې طالبانو هم د یوناما د راپور په اړه په خپل غبرګون کې دا خبره نه مني چې ګنې دوی دې ډېر ولسي افغانان وژلي وي. د طالبانو په اعلامیه کې راغلي " موږ د ملګرو ملتونو خپور شوی راپور یو لوریز- اړخیز- بولي. " طالبانو د ولسي افغانانو د مرګ ژوبلې ډېر مسولیت پر افغان امنیتي ځواکونو سیمه ییزو پولیسو او نورو ناقانونه وسله والو ډلې اچولی دی. په همدې حال کې یوناما د ملکي تلفاتو د کچې د کمولو غږ کړی دی، خو افغان حکومت او طالبانو بیا د ملکيانو ساتل خپله اصلي دنده بللې ده. یوناما د ۲۰۰۹ کال راهیسې په افغانستان کې په روان تاوتریخوالي کې د ولسي خلکو تلفات ثبت او مستند کړي دي. د یوناما شمیرې ښیي چې په تیرو اوو کلونو کې څه باندې شل زره افغان ملکیان په جګړو او چاودنو کې وژل شوي‌دي. جعفر هاند په ۲۰۱۷ کې په واشنګټن ډي سي کې په امریکايي پوهنتون کې په نړیوالو مطبوعاتو او اړیکو کې ماستري کړې ده. د ننګرهار په پوهنتون کې یې قضا لوستې ده. له ۲۰۰۷ نه تر ۲۰۱۴ کاله پورې د بي بي سي د نړیوالې او افغان څانګې خبریال او پروډیوسر و. د ۲۰۱۴ کال له پیل راهیسې په واشنګټن کې د امریکا غږ اشنا راډیو/تلویزون خبریال دی.